
Falukutatók fotói a Kádár-korszakból. Mit árul el a kép, és miről árulkodik az emlékezet?


Másfél évvel ezelőtt találkoztunk egy tanárnővel, aki negyven évvel korábbi, középiskolai nyári táborainak élményeiről mesélt nagy lelkesedéssel, hitelesen. Nem építőtáborokról, nem is KISZ-táborokról, hanem falukutató táborokról. A Kádár-korszak kellős közepén! Miként jöhettek létre ezek a táborok? Milyen hatással voltak a táborok a diákokra? Milyen kapcsolat alakult ki a falubeliek és a tanulók között?
Az ELTE Radnóti Miklós Iskola által, 1964 és 1997 között szervezett falukutató táborok a paraszti társadalmat kutatták. Dolgozatunkban, a táborokban részt vevő diákok által készített fényképek elemzése során a történelem és az emberi sorsok olyan szegmenseit vizsgáljuk, amelyek a köztudatban a mai napig nem kerültek még átfogó és méltó feldolgozásra. A kommunikációs technológia fejlődésével a fotók, a vizuális kommunikáció eszközei központi szerepet játszanak a mai, modern társadalmakban, ami különösen aktuális, mikor életünk szinte minden pillanatáról fénykép készül. Témánkat a közvetlen emberi kommunikáció, valamint a vizuális kommunikáció szemszögéből vizsgáljuk, de érintjük a Társadalomtörténet, a Szociológia és a Szociográfia területét is.
Dolgozatunk első fele néhány mélyinterjú felhasználásával a falukutató táborok eredetét és történelmi hátterét mutatja be, majd a falukutatások résztvevőit megszólító, strukturált interjúk bemutatása és elemzése a dolgozat következő része. Ennek végeztével az eredmények összegzése, a konklúzió levonása és a hipotézis ellenőrzése zárja a dolgozatot.
Kutatásaink eredményeképpen elmondhatjuk, mindkét hipotézis beigazolódott: az általunk megállapított kapcsolatok szinte teljes mértékben megegyeztek a fotóinterjún elhangzottakkal, valamint, a résztvevők pályaválasztását befolyásolták a táborok, hiszen többen tanári, néprajzi, orvosi pályára léptek.
Ezek a diákok az akkor még nem alternatív pedagógiának nevezett módszerrel kutatták a falvakat és az itt szerzett tapasztalatok egész életüket végigkísérik. A téma éppen ezért aktuális ma is, hiszen a tapasztalat útján szerzett ismeret hasznosnak bizonyul az elméleti oktatás mellett, ugyanakkor az is bizonyításra került, hogy bármilyen közhelyesen hangzik is: a képek magukban őrzik a múlt lenyomatát. „A képek ott vannak, csak meg kell őket örökíteni. 
A legjobb kép az igazság…” – Robert Capa. (http://absolutetammy.mindenkilapja.hu/html/23436115/render/fotos-idezetek (2014.11.29.))



